**Pranešimas žiniasklaidai**

2025 m. vasario 17 d.

**„Citadele“ bankas skelbia 2024 m. rezultatus: naujų paskolų apimtys išaugo 50 proc.**

**„Citadele“ bankas 2024 m. ir toliau skatino Baltijos šalių ekonomikos augimą ir plėtrą. Privatiems klientams, smulkiojo, vidutinio ir stambiojo verslo įmonėms Baltijos šalyse suteiktas 1,3 mlrd. eurų finansavimas – tai 50 proc. daugiau nei prieš metus. Vien ketvirtąjį 2024 m. ketvirtį bankas suteikė paskolų už 401,5 mln. eurų, sustiprindamas savo, kaip pagrindinio verslo ir privačių klientų finansinio partnerio, vaidmenį.**

2024 m. gruodžio 31 d. duomenimis, banko paskolų portfelis augo 14 proc. ir pasiekė 3,3 mlrd. eurų. Tai yra 413 mln. eurų daugiau nei 2023 m. Prie tokio augimo prisidėjo palankios makroekonomikos sąlygos ir mažėjančios palūkanų normos. Tuo tarpu, klientų indėliai augo 5 proc. ir pasiekė 4,023 mlrd. eurų, užtikrindami tvirtą finansinį pagrindą tolesniam kreditavimui ir augimui.

„Citadele“ 2024 m. pasiekti rezultatai, įskaitant reikšmingą naujo finansavimo augimą ir skaitmeninių sprendimų plėtrą, atspindi mūsų nuoseklią strategiją – inovacijų diegimą, aukščiausios kokybės klientų aptarnavimą ir tvarios bankininkystės principus. Mūsų pastangos buvo įvertintos tarptautiniu mastu, o klientų lojalumas – aukščiausiais aptarnavimo reitingais Baltijos šalyse. Tęsiame savo misiją palaikyti Baltijos šalių verslo bendruomenę ir visuomenę, tobulindami skaitmeninius sprendimus, tokius kaip dirbtinio intelekto asistentė Adelė bei atnaujinta „Citadele“ mobilioji programėlė. Tai – tik dalis mūsų pastangų siekiant teikti dar patogesnes ir prieinamesnes finansines paslaugas“, – sako „Citadele“ banko valdybos pirmininkė ir generalinė direktorė Rūta Ežerskienė.

**Skaitmeninių paslaugų plėtra ir inovacijos**

„Citadele“ bankas ir toliau aktyviai investuoja į skaitmenines inovacijas, siekdamas padidinti savo paslaugų patogumą ir saugumą. Ketvirtąjį 2024 m. ketvirtį pradėjo veikti naujoji mobiliosios programėlės versija: atnaujintas programėlės aplinkos dizainas, vartotojai gali siųsti prašymą gauti mokėjimą, o siekiant sumažinti sukčiavimo riziką, įdiegta galimybė naudotis autentifikuoto skambučio funkcija. Programėlė išlaikė aukštą 4,7 balo vertinimą, atspindintį didelį vartotojų pasitenkinimą.

Siekdamas greičiau ir efektyviau konsultuoti klientus, bankas pristatė Adelę – generatyvinio dirbtinio intelekto („GenAI“) pagrindu veikiančią pokalbių konsultantę, gebančią atsakyti į individualius klientų klausimus visą parą.

Bankas taip pat supaprastino sąskaitų vaikams atidarymo procesą interneto banke. O vykdydamas įsipareigojimą teikti tvarios bankininkystės paslaugas, bankas pernai pristatė naujas mokėjimo korteles, pagamintas iš 95 proc. perdirbto plastiko. Mokėjimo kortelė turi žmonėms su regos negalia pritaikytų funkcijų – išpjovą kortelės krašte, padedančią nustatyti, kuria puse įdėti kortelę į bankomatą ar kortelių skaitytuvą, bei užrašus Brailio raštu, padedančius atskirti korteles.

**Skolinimo augimas visuose klientų segmentuose**

2024 m. „Citadele“ bankas išlaikė reikšmingą augimą visuose pagrindiniuose finansavimo segmentuose. Paskolos verslui sudarė 29 proc. visų naujų paskolų, o ju apimtis per metus išaugo 60 proc. ir pasiekė 383,3 mln. eurų. Lizingo ir faktoringo finansavimas per metus išaugo 24,5 proc. iki 605,4 mln. eurų ir sudarė 45 proc. visų naujų paskolų. Didžiausias augimas fiksuotas būsto paskolų segmente – jų apimtis išaugo117 proc. iki 193,2 mln. eurų ir sudarė 14 proc. viso naujo finansavimo. Vartojimo ir mikro paskolos (įskaitant „Klix“), palyginti su 2023 m., išaugo beveik dvigubai – 104,4 proc. iki 149,6 mln. eurų – ir sudarė 11 proc. visų paskolų.

„Citadele“ banko elektroninės prekybos sprendimu „Klix“ naudojasi daugiau nei 3000 prekybininkų ir 447 tūkst. registruotų vartotojų. 2024 m. per „Klix“ buvo atlikta 20,2 mln. operacijų, kurių bendra vertė – 720,8 mln. eurų. „Klix Mokėjimas dalimis“ paslaugos apimtys išaugo beveik keturis kartus: nuo 11 mln. eurų 2023 m. iki 42,6 mln. eurų 2024 m. „Klix“ mokėjimo sprendimai buvo integruoti į ESTO, „Mobility“ ir „Rīgas Satiksme“ mokėjimo sistemas, taip praplečiant banko paslaugų prieinamumą daugiau nei 5500 prekybos taškų. „Klix“ papildžius „Google Pay“ ir „Apple Pay“ sprendimais, jis tapo visapusiška pagrindinius atsiskaitymo būdus apimančia mokėjimo platforma Baltijos šalyse.

**Klientų bazės augimas ir skaitmeninių sprendimų plėtra**

„Citadele“ bankas toliau stiprino savo pozicijas rinkoje, didindamas aktyvių klientų bazę. 2024 m. gruodžio 31 d. ji siekė 400,7 tūkst. klientų – 6 proc. daugiau nei 2023 m. Aktyvių mobiliosios programėlės vartotojų skaičius išaugo 5,1 proc. ir pasiekė 269,1 tūkst. 89,3 proc. klientų aktyviai naudojosi skaitmeniniais kanalais, o tai patvirtina sėkmingą banko skaitmeninių sprendimų vystymą ir didėjantį vartotojų pasitikėjimą moderniais finansiniais įrankiais.

**Klientų aptarnavimo lyderis**

Dešimtus metus iš eilės „Dive Group“ klientų aptarnavimo kokybės tyrime „Citadele“ buvo pripažintas geriausiai klientus aptarnaujančiu banku Latvijoje tiek konsultacijų skyriuose, tiek nuotoliniu būdu. Be to, „Citadele“ užsitikrino pirmąją vietą ir Lietuvoje bei pelnė aukštus reitingus Estijoje.

Nuosekliai investuodamas į skaitmeninių sprendimų plėtrą, „Citadele“ bankas siekia užtikrinti aukščiausius standartus bei klientų lūkesčius atitinkančias paslaugas. Už šias pastangas 2024 m. bankas buvo apdovanotas tarptautiniu „Global FinTech Awards“ prizu.

**„Moody‘s“ pagerino „Citadele“ kredito reitingus**

2024 m. gruodį tarptautinė reitingų agentūra „Moody's“ pagerino „Citadele“ banko kredito reitingus. Ilgalaikių indėlių reitingas pakeltas iki Baa1, o pagrindinės neužtikrintos skolos – iki Baa2. Be to, „Moody’s“ pakeitė banko kredito reitingo perspektyvą į stabilią, taip pripažindama tvirtą banko finansinę padėtį ir nuoseklią augimo strategiją.

**Finansiniai rezultatai**

2024 m. „Citadele“ bankas pasiekė solidžių finansinių rezultatų ir išlaikė stabilumą. Veiklos pajamos sudarė 234,8 mln. eurų, o nuosavo kapitalo grąža (ROE) siekė 17,5 proc. Bankas ir toliau augino paskolų portfelį, indėlių bazę ir bei stiprino klientų įtraukimą. Vien per ketvirtąjį 2024 m. ketvirtį veiklos pajamos siekė 60,0 mln. eurų. Banko portfelis išlieka stiprus, o bankas ir toliau išlaiko tvirtas kapitalo ir likvidumo pozicijas.